Den 22-årige svenske centerspiller Oscar Thormählen skal fremover spille for Brønderslev Floorball Club. Han har hidtil spillet i 1. divisionsklubben Sandö IBK i Kungsbacka, lidt syd for Göteborg. - Oscar er en hurtig og teknisk dygtig spiller, en type der ofte gør det uventede, vi havde ham med i en træningskamp mod Unihoc Liga kollegaerne fra Hvidovre Attack FC og der lavede han 5 mål og lagde op til 3 andre. Så han er en spiller som virkelig kan gøre sig i den Danske Liga og som modstanderne vil få det svært imod, skriver klubben i en pressemeddelse. På det svenske U19-landshold var Oscar Thormählen offensiv back, men i Brønderslev vil han blive brugt som centerspiller. Oscar Thormählen får trøje nummer fire og flytter hurtigst muligt til Danmark.

Opsummering:
Brønderslev Floorball Club har skrevet under med svenskeren Oscar Thormählen.